02 Apr 2020, 08:05:17 के समाचार About us Android App Advertisement Contact us
By Dabangdunia News Service | Publish Date: Feb 23 2020 1:13AM | Updated Date: Feb 23 2020 1:13AM
झांसी। उत्तर प्रदेश में झांसी के सीपरी बाजार थानाक्षेत्र में स्थित प्राइवेट स्कूल हंसराज की छात्रा ने शनिवार को फांसी लगाकर आत्महत्या कर ली। इसके बाद परिजन छात्रा का शव लेकर स्कूल पहुंचे और स्कूल प्रशासन पर छात्रा को आत्महत्या के लिए उकसाने का आरोप लगाते हुए हंगामा किया। पुलिस ने बताया कि कंरगुवाजी निवासी संजय जैन की इंटरमीडिएट की छात्रा खुशी जैन ने संदिग्ध परिस्थितयों में फांसी लगाकर आत्महत्या कर ली।
मृतका के पिता का आरोप है कि खुशी से गलती से स्कूल की आईडी कहीं खो गयी ,जिसे दोबारा बनाने के लिए उनकी बेटी और खुद उन्होंने स्कूल प्रशासन से काफी अनुरोध किया लेकिन उन्होंने ऐसा नहीं किया और इस बात से खुशी डिप्रेशन में चली गयी क्योंकि किसी ने उसे बताया कि वह बोर्ड परीक्षा मे तभी बैठ पायेगी जब प्रवेश पत्र के साथ स्कूल आईडी भी उसके पास हो। इसके बाद वह 20 फरवरी को स्कूल से खुशी का प्रवेश पत्र लेने गये और उन्होंने स्कूल प्रशासन से एक बार फिर खुशी का नया आईडी कार्ड जारी करने का अनुरोध किया लेकिन वह इसके लिए तैयार नहीं हुए।
इससे पहले खुशी कई बार खुद स्कूल में आईडी कार्ड जारी करने के लिए कई बार अनुरोध कर चुकी थी और आईडी नहीं बनने से डिप्रेशन में चली गयी थी। उसे लगने लगा था कि आईडी न होने के कारण वह इंटरमीडिएट की परीक्षा में नहीं बैठ पायेगी और इसी डिप्रेशन के बीच आज उसने फांसी लगाकर खुदकुशी कर ली। क्षेत्राधिकारी संग्राम सिंह ने बताया कि स्कूल के प्रधानाचार्य और संचालक के खिलाफ छात्रा को आत्महत्या के लिए उकसाने का मुकदमा दर्ज कर लिया गया है। घटनास्थल का बारीकी से मुआयना किया गया है जिससे कोई भी पहलू छूटे नहीं। स्कूल परिसर में हंगामा कर रहे परिजनों को क्षेत्राधिकारी ने समझाया और घंटों की मशक्कत के बाद शव को पोस्टमार्टम के लिए भिजवाया।